OSVRT NA MINI PREDSTAVU „KULTURA“

Cilj ove predstave bio je dočarati i pokazati učenicima koliko se kulture diljem svijeta razlikuju i koliko su posebne. Mogla bih ovaj sat zapravo nazvati druženjem, i to jednim ugodnim i poučnim druženjem. Sadržaj je bio organiziran u smislenu cjelinu i bio je lijepo osmišljen, a oduševljenje se vidjelo na licima svih prisutnih.

Predstava i kratke prezentacije, kao prilog predstavi, su mi se zaista svidjele. Predstavu su izvele 4 učenice, a svaka od njih je predstavljala jednu kulturu. Djevojke su nosile različite kostime, od narodne nošnje pa sve do vjenčanice. Uspješno su prikazale kojoj kulturi pripadaju, lako ih se moglo prepoznati i bile su zanimljivo obučene i dotjerane. Posebno mi se svidjela Indijka s puno otmjenog nakita, izgledala je baš realno i stvarno. Kratke prezentacije su pak prikazivale život u različitim kulturama. Najviše me dirnula prezentacija koja prikazuje put do škole u onim siromašnijim dijelovima svijeta koje još globalizacija nije dotakla. Vjerujem da je to sve učenike osvijestilo koliko je život te djece i njihovih roditelja težak te da smo mi previše potrošačka kultura bez granica. Shvatila sam koliko su kulture različite i da je to glavna bit svega jer nas upravo to čini posebnima i drugačijima, upravo je to čime se svaki čovjek ponosi i predstavlja. Upravo zato trebamo cijeniti vlastitu kulturu, poštovati tuđu i biti tolerantni prema svima bez obzira na njihovu kulturu koja se nama niti ne mora svidjeti. Kajkavska abeceda me je zaista ugodno iznenadila jer sam naučila neke nove i pomalo neobične riječi koje su nas sve nasmijale. Zasladili smo se domaćim kolačem od sira i keksima, a vjerujem da je to svima bio najdraži i najslasniji dio. Osim što smo naučili nešto novo i uživali u slasticama, još smo se družili, lijepo zabavljali te međusobno razgovarali što je jako bitno u obrađivanju gradiva. Učenici na taj način lakše i brže uče i pamte. Kreativnost i originalnost kod obrađivanja gradiva je vrlo bitna jer potiče učenike na suradnju i rad, a ovaj sat je upravo i bio takav! Nije mi žao što sam morala doći 2 sata ranije u školu i što nisam stigla obaviti sve obveze to jutro jer sam se uistinu odmorila, napričala i još naučila nešto novo i itekako korisno.

Kada se čulo zvono za kraj sata, ustali smo sretna i zadovoljna lica te nadahnuti i oduševljeni izašli van iz učionice. Nadam se da će se predstava održati i iduće godine te da će se učenici zabaviti na ovaj način kao i mi. Sigurno će shvatiti poruku ovog sata, razmisliti svojom glavom kako žive drugi ljudi i shvatiti koliko smo različiti, a opet posebni.

Antonija Kovačić, 3. OG2